wickkiey/tamil-wikipedia-chunked huggingface dataset:
# தியாகராசா பிறேமராசன்

**தீட்சண்யன்** (**பிறேமராஜன்** ஜனவரி 30, 1958 - மே 13, 2000, ஆத்தியடி, புலோலி மேற்கு, பருத்தித்துறை, யாழ்ப்பாணம், இலங்கை). ஈழத்துக் கவிஞர். இவர் தனது பன்னிரண்டாவது வயதிலேயே கவிதை எழுதி ஹாட்லிக்கல்லூரி ஆசிரியர்களின் பாராட்டுக்களைப் பெற்று ஒரு கவிஞனாக இனம் காணப்பட்டவர். தனது எண்ணங்களையும், உணர்வுகளையும் மரபுக்கவிதையாகவோ, புதுக்கவிதையாகவோ நினைத்தவுடன் வடித்து விடும் ஆற்றல் மிக்கவர். தமிழீழ விடுதலைப் போராட்ட காலத்தில் புலிகளின் குரல் வானொலியில் கவிமழை பொழிந்தவர். தமிழ், ஆங்கிலம், சிங்களம் ஆகிய மும்மொழிகளிலும் புலமை கொண்டவர். இலங்கை இராணுவத்தின் எறிகணை வீச்சில் ஒரு காலையும், ஒரு கையின் செயற்பாட்டையும் இழந்தவர். 1990 இலிருந்து, தீட்சண்யன் என்ற புனைபெயருடன், உலகெலாம் பரந்திருந்த போராட்டம் சம்பந்தமான ஆங்கில நூல்களை தமிழில் மொழி பெயர்த்து தமிழீழ விடுதலைப் போராட்டத்துக்குப் பங்காற்றியவர்.
# தியாகராசா பிறேமராசன்

## குடும்பப் பின்னணி

தீட்சண்யன் பருத்தித்துறை, ஆத்தியடி, புலோலி மேற்கைப் பிறப்பிடமாகக் கொண்டவர். புகையிரதநிலைய அதிபர் சபாபதிப்பிள்ளை தியாகராஜா, சிவகாமசுந்தரி தம்பதிகளின் மூத்த புதல்வர். இவரது தம்பி மொறிஸ், 1984 இல் விடுதலைப் போராட்டத்தில் தன்னை இணைத்து, விடுதலைப் புலிகளின் பருத்தித்துறைப் பிரதேசப் பொறுப்பாளராகப் பணியாற்றி, மே 1, 1989 இல் இந்திய இராணுவத்துடனான நேரடி மோதலில் மண்ணுக்கு வித்தானவர். இவரது இன்னொரு தம்பி மயூரன், விடுதலைப் போராட்டத்தில் தன்னை இணைத்து, காட்டில் விடுதலைப்புலிகளின் தலைவர் அருகில் நின்று பின்னர் பூநகரிச் சமரில், தவளைப் பாய்ச்சல் நடவடிக்கையில் நவம்பர் 11, 1993 இல் மண்ணுக்கு வித்தானவர். இவரது மூன்றாவது மகன் பரதன் விடுதலைப் புலிகளின் புலனாய்வுப் பிரிவின் படையணியில் இணைந்து, கப்டன் தரத்தில், இறுதியுத்தத்தில் பெப் 6, 2009 இல் இராணுவத்துடன் நடைபெற்ற நேரடிமோதலில் வீரமரணமடைந்தவர்.
# தியாகராசா பிறேமராசன்

## திருமணம்

1983 இல் வற்றாப்பளை, முள்ளியவளையைப் பிறப்பிடமாகக் கொண்ட மஞ்சுளா ஜூஜினா என்ற இந்து/கிறிஸ்தவப் பெண்ணை காதல் திருமணம் செய்து வற்றாப்பளையை தனது வாழ்விடமாக்கிக் கொண்டவர்.
# தியாகராசா பிறேமராசன்

## கல்வி/தொழில்

இவர் தனது ஆரம்பக்கல்வியை வடமராட்சி இந்து மகளிர் கல்லூரியிலும், உயர் கல்வியை பருத்தித்துறை, ஹாட்லிக் கல்லூரியிலும், தொழிற்கல்வியை மதவாச்சி தொழில்நுட்பக் கல்லூரியிலும், பட்டப்படிப்பை கண்டி, பேராதனையிலும் கற்று ஆங்கில ஆசிரியாராகக் கடமையாற்றியவர். மொழி ஆர்வம் கொண்ட இவர் தனது பத்தாவது வயதிலிருந்தே தமிழோடு சிங்களம், ஆங்கிலம் ஆகிய மொழிகளையும் கற்று தேர்ச்சியும் பெற்றிருந்தவர். தான் கற்பித்த வற்றாப்பளை மகாவித்தியாலயத்தின் ஆங்கிலதினப் போட்டிகளிலும், தமிழ்தினப் போட்டிகளிலும் இயல் இசை நாடக வடிவில் நிகழ்ச்சிகளை உருவாக்கி பாடசாலை மாணவர்கள் எல்லோரையும முதலிடம் பெறவைத்து மாவட்ட மட்டத்தில் பாடசாலைக்கு ஒரு தனி இடம் பெற்றுக் கொடுத்து பெருமை சேர்த்தவர். எந்த விழாக்கள் விளையாட்டுப் போட்டிகள் என்றாலும் ஆங்கிலத்தில் அறிவிப்பாளராய் முழங்கி குரல்வளத்தால் எல்லோரையும் கவர்ந்து கொண்டவர்.
# தியாகராசா பிறேமராசன்

## விடுதலைப்போரில் பங்களிப்பு

இவர் தமிழீழ விடுதலைப் புலிகளின் புலனாய்வுத் துறையின் மொழிபெயர்ப்பாளராகக் கடமையாற்றினார். போராட்டம் சம்பந்தமான, ஆங்கில மொழியில் அமைந்த நூல்களை தமிழில் மொழி பெயர்ப்பதே இவரது முக்கிய பணியாக இருந்தது. இதனோடு விடுதலைப்போரில் பங்கு கொண்ட சிலரின் குழந்தைகளுக்கு ஆங்கிலம் கற்றுக் கொடுக்கும் பணியையும் மேற்கொண்டிருந்தார். இயல்பிலேயே கவிதை வடிக்கும் ஆற்றல் படைத்த இவர் விடுதலைப்புலிகளின், புலிகளின் குரல் வானொலிக்கும், விடுதலைப் போராட்டம் சம்பந்தமான நிகழ்ச்சிகளுக்கும் கவிதைகள் எழுதிக் கொடுத்தும், கவியரங்குகளிலும், அந்தாதிக் கவியரங்குகளிலும் தானே கவியைமைத்து, தனது குரலிலேயே முழங்கியும் பங்காற்றினார்.
# தியாகராசா பிறேமராசன்

## விபத்து

டிசம்பர் 31, 1990 இல் இலங்கை இராணுவத்தின் எறிகணை வீச்சுக்குப் பலியாகி தனது ஒரு காலையும், மறு காலின் பெரு விரலையும், ஒரு கையின் செயற்பாட்டையும் இழந்தவர். இழப்பின் அந்தக் கணம் பற்றி அவர் எழுதிய கடிதத்தின் ஒரு பகுதி.
<blockquote>
20.12.90 அன்று எனது பாடசாலை ஆசிரியர்களுக்குரிய சம்பளப் பணத்தை எடுப்பதற்காக கொழும்பு சென்றேன். வவுனியாவில் ஊரடங்குச் சட்டம் அமுலில் இருந்ததால் கொழும்பில் 29ந் திகதி வரை நின்றேன். 29.12.90 அன்று வவுனியா வந்தும், சீனி, சவர்க்காரம் போன்றவற்றிற்கு ஊரில் தட்டுப்பாடு என்பதால், 30.12.90 வரை தங்கி நின்று அப்பொருட்களை வாங்கினேன். காலையில் ஒரு சூட்கேசுடனும், மூன்று பைகளுடனும் சைக்கிளில் கடைசித் தடையையும் தாண்டினேன். மிதிவெடி நிறைந்த வயல்களினூடு, தொடை வரை சேறு புரள சைக்கிளை முக்கி முக்கித் தள்ளினேன். இனியென்ன..! என்ற பூரிப்பில் முந்தி முந்தி வந்தேன். பூந்தோட்ட கிரவல் பாதையில் ஏறும் போது 100 யாருக்கப்பால், எனது வலது புறமாக ஒரு பவல் Armoured car ம் இரண்டு Trucks ம் வருவதைக் கண்டேன். சனங்கள் இடது புறமாக ஓடினர். நானும் சைக்கிளில் ஏறி ஓடினேன்.Firing தொடங்கி விட்டது. பல சைக்கிள்கள் விழுந்தன. பெரிய காயங்களில்லை. நானும் சைக்கிளை ஒரு மரத்துடன் சாத்தி விட்டு, பெரிய மரமொன்றின் பின்னால் படுத்தேன். தொடர்ந்து Firing. எனக்குப் பக்கத்தால் எல் 222....222 என்று குண்டுகள் பாய்ந்தன. ஓய்ந்தன. பின் பாய்ந்தன. பின்னர் Armoured car இலிருந்து Canonshell முழங்கியது. பாரிய பயங்கரச் சத்தம். என்னருகில் ஒருவன் நின்றான். Canon தொடங்க, பாய்ந்து கிடங்கில் வீழ்ந்து ஓடி விட்டான். என்னால் அசைய முடியவில்லை. பயம். எதுவும் நடக்காதென்ற நம்பிக்கை. படுத்திருந்தேன். மிகப் பாரிய ஓசையில் Canon குண்டுகள் பட்டுக் கொப்புகள் முறிந்தன. திடீரென மின்வெட்டும் அதிர்ச்சி. தலை நிமிர்த்தி என் உடலைப் பார்த்தேன்.(மல்லாக்காகப் படுத்திருந்தேன்.) என் முழங்கால் இருந்த இடத்தில் கொழுப்பும், இரத்தமும், சதையுமாக ஒரு பள்ளம். வெள்ளையாக எலும்புகள். காலை அசைத்தேன். இரண்டு எலும்புகள் உரசி "ஐயோ... அம்மா..!" என்று என்னால் முடிந்தளவு பலமாகக் கத்தினேன். கண்ணீர் வந்தது. பதிலாக படபடவென குண்டுச் சத்தம் வந்தது. எனது மற்றைய கால் பெருவிரல் போனதோ, கை முறிந்ததோ அந்தக் கணத்தில் எனக்குத் தெரியாது. நான் இப்படியே இருந்தால் செத்து விடுவேன் எனத் தெரிந்தேன். குருதி அருவியாகப் புல்லில் ஓடிக் கொண்டிருந்தது. நான் மயக்கமாவதை உணர்ந்தேன். 29.6.1991.
</blockquote>
# தியாகராசா பிறேமராசன்

## இவரது நூல்கள்

- *தீட்சண்யம்* (கவிதை) மனஓசை வெளியீடு, முதற் பதிப்பு - மே 2009, சுவடி, இந்தியா
# இந்து நாட்காட்டி

**இந்து நாட்காட்டி** என்று குறிப்பிடப்படும் நாட்காட்டி காலவோட்டத்தில் ஒவ்வொரு நிலப்பகுதியிலும் மாறுபட்டுள்ள பல நாட்காட்டிகளாகும். இந்தியத் தேசிய நாட்காட்டி அவற்றில் ஒன்றாகும். வானியல் அறிஞர்களான ஆரியபட்டா (பொ.ஊ. 499) மற்றும் வராகமிகிரர் (பொ.ஊ. 6ஆம் நாற்றாண்டு) வடிவமைத்த *பஞ்சாங்கம்* என்ற அடிப்படையில் இவை அமைந்தவை.
# இந்து நாட்காட்டி

## நாள்

நாள் சூரியனின் விடியலின்போது துவங்குகிறது.
ஒவ்வொரு நாளும் ஐந்து பண்புகளால் அடையாளப் படுத்தப்படுகின்றன.(வடமொழியில் பஞ்ச= ஐந்து,அங்கம்=உறுப்புகள்)
அவை யாவன:
1. *திதி* (உதயசூரியன் எழும்போதிருக்கும் சந்திரனின் வளர்/தேய் நிலை) முப்பது நிலைகள் வரையறுக்கப்பட்டுள்ளன
1. *வாரம்* வாரநாள் (ஞாயிறு முதல் சனி வரை ஏழு நாட்கள்)
1. *நட்சத்திரம்* (சூரியன் வலம் வரும் வான்வெளிப்பாதையில் அமைந்துள்ள 27 நட்சத்திரக்கூட்டங்களில் உதயசூரிய காலத்தில் சந்திரன் உள்ள நட்சத்திரம்)
1. *யோகம்* 27 பிரிவுகளில் சூரிய விடியலில் உள்ள பிரிவு
1. *கரணம்* திதிகளின் உட்பிரிவுகளில் ஒன்று.
# இந்து நாட்காட்டி

## நாள்

### திதிகள்

நிலவின் வெவ்வேறு நிலைகள் திதிகளாகக் குறிக்கப்படுகின்றன;
| அமாவாசை (புது நிலவு) | பௌர்ணமி (முழுநிலவு) |
| --- | --- |
| பிரதமை | பிரதமை |
| திவிதியை | திவிதியை |
| திருதியை | திருதியை |
| சதுர்த்தி | சதுர்த்தி |
| பஞ்சமி | பஞ்சமி |
| சஷ்டி | சஷ்டி |
| சப்தமி | சப்தமி |
| அட்டமி | அட்டமி |
| நவமி | நவமி |
| தசமி | தசமி |
| ஏகாதசி | ஏகாதசி |
| துவாதசி | துவாதசி |
| திரயோதசி | திரயோதசி |
| சதுர்த்தசி | சதுர்த்தசி |
| பௌர்ணமி (முழு நிலவு) | அமாவாசை (புது நிலவு) |
# இந்து நாட்காட்டி

## மாதங்களின் பெயர்கள்

| மாதம் | முழுநிலவின்போது சந்திரன் உள்ள நட்சத்திரம் |  |
| --- | --- | --- |
| சித்திரை | சித்திரை |  |
| வைகாசி | விசாகம் |  |
| ஆனி | கேட்டை, மூலம் |  |
| ஆடி | பூராடம், உத்தராடம் |  |
| ஆவணி | திருவோணம் |  |
| புரட்டாசி | பூரட்டாதி, உத்தரட்டாதி |  |
| ஐப்பசி | அசுவனி, ரேவதி |  |
| கார்த்திகை | கார்த்திகை |  |
| மார்கழி | மிருகசீரிடம், திருவாதிரை |  |
| தை | புனர்வசு, பூசம் |  |
| மாசி | மகம், ஆயில்யம் |  |
| பங்குனி | பூரம், உத்தரம், அத்தம் | } |
# ஒருங்கிணைந்த தீங்குயிர் மேலாண்மை

**ஒருங்கிணைந்த தீங்குயிர் மேலாண்மை** என்பது, நடைமுறைக்கு ஏற்றதும், சூழல் உணர்வுடன் கூடியதுமான ஒரு தீங்குயிர் மேலாண்மை அணுகுமுறை ஆகும். இது பல வகையான இயல்பறிவு சார்ந்த செயல்முறைகளை அடிப்படையாகக் கொண்டுள்ளது. ஒருங்கிணைந்த தீங்குயிர் மேலாண்மை, தீங்குயிர்களின் வாழ்க்கை வட்டங்கள், அவை சூழலோடு கொண்டுள்ள இடைவினைகள் என்பன தொடர்பான நடைமுறையில் உள்ளதும், விரிவானதுமான தகவல்களைப் பயன்படுத்துகின்றது. இத்தகவல்களையும், பயன்பாட்டில் உள்ள தீங்குயிர் கட்டுப்பாட்டு முறைகளையும் பயன்படுத்தி, தீங்குயிர்களினால் ஏற்படும் இழப்புக்களைச் சிக்கனமான முறையில் குறைப்பதோடு, இந்நடைமுறைகளால் மக்களுக்கும், சொத்துக்களுக்கும், சூழலுக்கும் ஏற்படக்கூடிய பாதிப்புக்களை கூடிய அளவு குறைப்பதும் ஒருங்கிணைந்த தீங்குயிர் மேலாண்மையின் நோக்கமாகும்.  
இம் முறை, வேளாண்மைப் பகுதிகள், வீடுகள், கட்டிடங்கள், அவற்றின் சுற்றாடல்கள் போன்ற பல்வேறு இடங்களிலும், தீங்குயிர்களினால் ஏற்படக்கூடிய விரும்பத்தகாத விளைவுகளைக் குறைப்பதற்குப் பயன்படுகின்றது. ஒருங்கிணைந்த தீங்குயிர் மேலாண்மை முறையில், தீங்குயிர்களைக் கட்டுப்படுத்துவதற்குப் பொருத்தமான எந்த வழிமுறைகளையும் பயன்படுத்துவர். செயற்கை வேதிப்பொருட்களாலான தீங்குயிர்க்கொல்லிகளையும் உரிய அளவிலும், முறையிலும் பயன்படுத்துவதை இம்முறை தவிர்ப்பதில்லை.
# தீங்குயிர்

**தீங்குயிர்** அல்லது **பீடை** (Pest) என்பது, மனிதரினால், தீங்கானது அல்லது தேவையற்றது எனக் கருதப்படக்கூடிய இயல்புகளைக் கொண்ட ஏதாவது ஒரு உயிரினத்தைக் குறிக்கும். தீங்குயிர்கள் வேளாண்மைப் பயிர்களுக்கு இழப்பு ஏற்படுத்துதல், கால்நடைகளின் மீது ஒட்டுண்ணிகளாக இருத்தல், வீடுகளிலும், பிற கட்டிடங்களிலும் இருக்கும் உணவுப் பொருட்களையும் பிற பொருட்களையும் அழித்தல் அல்லது அவற்றுக்குப் பாதிப்பு ஏற்படுத்துதல், மனிதர்களுக்கு நோய் உண்டாக்கும் நுண்ணுயிர்களைக் கடத்துதல் போன்ற செயற்பாடுகளைத் செய்கின்றன. தீங்குயிர்களிற் பெரும்பாலானவை பூச்சிகளாக இருப்பினும், எலி, அகிழான், சில பறவைகள் போன்ற விலங்குகளும், பயிர்களிடையே வளரும் புல், பூண்டு முதலிய களைகளாகக் கருதப்படும் தாவரங்களும் தீங்குயிர்களாகக் கருதப்படுகின்றன. இவற்றுடன், பங்கசுக்கள், தீநுண்மங்கள் போன்றவையும் கூடத் தீங்குயிர்களாகக் கருதப்படுவது உண்டு.  
ஒரே உயிரினம் சில சூழல்களில் தீங்குயிராகவும், வேறொரு சூழலில் பயனுள்ளதாகவும் இருக்க வாய்ப்புக்கள் உண்டு. பயிர்களிடையே வளரும்போது களைகளாகக் கருதப்பட்டு அகற்றப்படும் சில பூண்டுகள், வேறு சூழல்களில் மருந்துப் பொருட்களாகப் பயன்படுவது உண்டு. ஒரு சூழலில் தீங்கற்றவையாகக் காணப்படும் சில விலங்குகள், இன்னொரு சூழலில் பெரும் சூழலியல் தாக்கங்களை ஏற்படுத்தியதும் அறியப்பட்டுள்ளது.
# தீங்குயிர்

## சில பொதுவான தீங்குயிர்கள்

- கரப்பான் பூச்சி
- எலி
- மூட்டைப் பூச்சி
- கொசு
- வீட்டு ஈ
- கறையான்
- எறும்பு
- வெட்டுக்கிளி
# அலுமினியம் கூட்டுத் தகடு

**அலுமீனியம் கூட்டுத் தகடு** (Aluminium composite panel) என்பது, இரண்டு மெல்லிய அலுமீனியத் தகடுகளை, உலோகமல்லாத நெகிழி போன்ற பொருளினால் ஆன மெல்லிய தகட்டின் இருபுறமும் ஒட்டி உருவாக்கப்படும் ஒரு தகட்டைக் குறிக்கும். இதேயளவு தடிப்புக் கொண்ட அலுமீனியம் அல்லது பிற உலோகத் தகடுகளை விட எடை குறைவான இத்தகடுகள் கட்டிடத் துறையிலும், விளம்பரப் பலகைகள் மற்றும் பிற அமைப்புக்களை உருவாக்குவதற்கும் பெரிதும் பயன்படுகின்றன. தற்காலக் கட்டிடங்கள் பலவற்றில் வெளிப் போர்வையாகப் பயன்படும் இத் தகடுகள் அக்கட்டிடங்களுக்குப் புதுமத் தோற்றத்தைக் கொடுக்கின்றன. வெளிப்புறப் போர்வையாக மட்டுமன்றி, கட்டிடங்களின் உட்புறத்தில் பிரிசுவர்கள், உட்கூரைகள் என்பன அமைக்கவும் இவை பயன்படுகின்றன.  
இதன் வெளிப்புற அலுமீனியத் தகட்டுக்கு நெகிழியை அடிப்படையாகக் கொண்ட நிறப்பூச்சுக்களைப் பூசுவதன் மூலம் பல்வேறு நிறங்களையும், பரப்புத்தன்மையையும் கொண்ட கூட்டுத்தகடுகள் உற்பத்தி செய்யப்படுகின்றன.
# அலுமினியம் கூட்டுத் தகடு

## நன்மைகள்

அலுமீனியம் கூட்டுத் தகடுகள் நெளிவுகள் எதுவும் இன்றி மிகவும் மட்டமாக இருக்கும். இதே தன்மையைப் பெறுவதற்குத் திண்ம உலோகத் தகடுகள் கூடிய தடிப்பு உள்ளவையாக இருக்கவேண்டும். இந்த இயல்பு கெடாமலேயே இத்தகடுகளை மடித்தும், வளைத்தும், வெட்டியும் பல்வேறு வடிவங்களாக ஆக்கிக்கொள்ள முடியும். இவை எடை குறைவானவையாக இருப்பதால், இவற்றைத் தாங்குவதற்கு எளிமையான சட்டக அமைப்புக்களே போதுமானது. இதனால் செலவும் குறைவாக இருக்கும். ஒப்பீட்டளவில் வலிமையானது என்பதுடன், கூடிய கணத்தாக்கங்களைத் தாங்கக்கூடியது. காலநிலைத் தாக்கங்கள், உயர்ந்த வெப்பநிலை போன்றவற்றுக்கும் ஈடுகொடுக்கும் தன்மையும் இதற்கு உண்டு. அதிரும் தன்மை குறைவாக இருப்பதால் காற்றினால் அதிர்ந்து ஒலி எழுப்புவதில்லை. ஒப்பீட்டளவில் நல்ல வெப்பத் தடுப்புத்திறன் கொண்டது.
# தோக்ரி மொழி

**தோக்ரி** (डोगरी or ڈوگرى) இந்தியாவின் ஜம்மு காசுமீர் மற்றும் பாக்கிஸ்தானில் 50 இலட்சம் பேரால் பேசப்படும் ஒரு மொழியாகும். இது ஒர் இந்திய-ஆரிய மொழி ஆகும். 2003 ஆம் ஆண்டில் இம்மொழியானது இந்தியாவின் 22 அலுவல் மொழிகளுள் ஒன்றாக அங்கீகரிக்கப்பட்டது. இம்மொழியைப் பேசுபவர்கள் *தோக்ராக்கள்* என அழைக்கப்படுகின்றனர். இம்மொழி *பகாரி* என பாக்கிஸ்தானின் பஞ்சாப் மாகாணத்தில் அழைக்கப்படுகிறது. இந்தியாவின் இமாச்சலப் பிரதேசம் மாநிலத்திலும், பஞ்சாப்பின் வடக்குப் பகுதியிலும் இம்மொழியைப் பேசுபவர்கள் வசிக்கின்றனர். இம்மொழியின் எழுத்து வடிவம் *தாக்ரி* (Takri) ஆகும். இது காஷ்மீர் பகுதியிலுள்ள *சாரதா* (Śāradā script) எழுத்து வடிவத்தை ஒத்தது.
# சந்தாளி மொழி

**சந்தாளி** (*Santali*) 6 மில்லியன் வரையான மக்களால் பேசப்படும் ஒரு ஆஸ்திர-ஆசிய மொழி. இது முண்டா மொழிகளுள் ஒன்று. இம்மொழி பேசும் பெரும்பான்மை மக்கள் இந்தியாவில் வசிக்கின்றனர். இது ஹோ மற்றும் முண்டாரி தொடர்பான ஆசுத்ரோ - ஆசிய மொழிகளின் முண்டா துணைக் குடும்பத்தின் மிகவும் பரவலாகப் பேசப்படும் மொழியாகும், இது முக்கியமாக இந்திய மாநிலங்களான அசாம், பீகார், சார்க்கண்ட், மிசோரம், ஒடிசா, திரிபுரா மற்றும் மேற்கு வங்காளங்களில் பேசப்படுகிறது. இது இந்திய அரசியலமைப்பின் எட்டாவது அட்டவணைப்படி இந்தியாவின் அங்கீகரிக்கப்பட்ட பிராந்திய மொழியாகும்.. இம்மொழி பேசுபவர்களின் படிப்பறிவு மிகக் குறைவாக 10 - 30% விழுக்காடாக உள்ளது. இது சுமார் 7.6 மில்லியன் மக்களால் பேசப்படுகிறது &nbsp;  
1925 இல் பண்டிட் ரகுநாத் முர்முவால் ஓல் சிக்கியை உருவாக்கும் வரை சந்தாளிமுக்கியமாக வாய்வழி மொழியாக இருந்தது. ஓல் சிக்கி அகரவரிசை, மற்ற இண்டிக் எழுத்துகளின் சிலபிக் பண்புகளைப் பகிர்ந்து கொள்ளவில்லை, இப்போது இந்தியாவில் சந்தாளி எழுத பரவலாகப் பயன்படுத்தப்படுகிறது.
# சந்தாளி மொழி

## வரலாறு

மொழியியலாளர் பால் சிட்வெல்லின் கூற்றுப்படி, இந்தோ-ஆரியர்கள் ஒடிசாவுக்கு குடியேறிய பின்னர் சுமார் 4000–3500 ஆண்டுகளுக்கு முன்பு இந்தோசீனாவிலிருந்து முண்டா மொழிகள் ஒடிசா கடற்கரைக்கு வந்திருக்கலாம்.  
பத்தொன்பதாம் நூற்றாண்டு வரை, சந்தாளிக்கு எழுதப்பட்ட மொழி இல்லை, பகிரப்பட்ட அனைத்து அறிவும் வாய் வார்த்தையால் தலைமுறையிலிருந்து தலைமுறைக்கு பரவியது. இந்தியாவின் மொழிகளைப் படிப்பதில் ஐரோப்பிய ஆர்வம் சந்தாளி மொழியை ஆவணப்படுத்தும் முதல் முயற்சிகளுக்கு வழிவகுத்தது. பெங்காலி, ஒடியா மற்றும் ரோமன் எழுத்துகள் முதலில் ஏஆர் காம்ப்பெல், லார்ஸ் ஸ்குரூசுரட் மற்றும் பால் போடிங் உட்பட ஐரோப்பிய மானுடவியலாளர்களால் கதையாசிரியர்கள் மற்றும் சமயப்பரப்பாளர்களால் 1860 முன் சந்தாளி எழுத பயன்படுத்தப்பட்டன அவர்களின் முயற்சிகள் சந்தாலி அகராதிகள், நாட்டுப்புறக் கதைகளின் பதிப்புகள் மற்றும் மொழியின் உருவவியல், தொடரியல் மற்றும் ஒலிப்பு அமைப்பு பற்றிய ஆய்வுகளில் விளைந்தன.  
1925 இல் மயூர்பஞ்ச் கவிஞர் ரகுநாத் முர்முவால் சந்தாளிக்காக ஓல் சிக்கி என்ற எழுத்து உருவாக்கப்பட்டது மற்றும் முதலில் 1939 இல் வெளியிடப்பட்டது.  
சந்தாளி எழுத்தாகக ஓல் சிக்கி சந்தால் சமூகங்களிடையே பரவலாக ஏற்றுக்கொள்ளப்படுகிறது. தற்போது மேற்கு வங்கம், ஒடிசா மற்றும் ஜார்க்கண்டில், ஓல் சிக்கி சந்தாளி இலக்கியம் மற்றும் மொழிக்கான அதிகாரப்பூர்வ எழுத்து ஆகும். இருப்பினும், வங்காள தேசத்தைச் சேர்ந்த பயனர்கள் அதற்கு பதிலாக பெங்காலி எழுத்தைப் பயன்படுத்துகின்றனர்.
# சந்தாளி மொழி

## புவியியல் விநியோகம்

தென்கிழக்கு பீகாரின் பாகல்பூர் மற்றும் முங்கர் மாவட்டங்களில் ஜார்க்கண்டின் ஹசாரிபாக் மற்றும் மன்பம் மாவட்டங்கள்; மேற்கு வங்கத்தின் பாசிம் மிட்னாபூர், ஜார்கிராம், புருலியா, பாங்குரா மற்றும் பிர்பூம் மாவட்டங்கள்; மற்றும் ஒடிசாவின் பாலசோர் மற்றும் மயூர்பஞ்ச் மாவட்டங்களில் சந்தாளி பேசுபவர்கள் அதிக அளவில் உள்ளனர். சாந்தாளி பேசுபவர்கள் அசாம், மிசோரம் மற்றும் திரிபுரா மாநிலங்களிலும் உள்ளனர்.  
இந்தியா, வங்காள தேசம், பூட்டான் மற்றும் நேபாளம் முழுவதும் ஏழு மில்லியனுக்கும் அதிகமான மக்கள் சந்தாளி பேசினர். அதன் பெரும்பாலான பேச்சாளர்கள் இந்தியாவில் வாழ்கின்றனர், 2001 ஆம் ஆண்டு மக்கள் தொகை கணக்கெடுப்பின்படி சார்கண்ட் (2.8 மில்லியன்), மேற்கு வங்கம் (2.2 மில்லியன்), ஒடிசா (0.70 மில்லியன்), பீகார் (0.39 மில்லியன்), அசாம் (0.24 மில்லியன்) மற்றும் மிசோரம், அருணாச்சல பிரதேசம் மற்றும் திரிபுராவில் ஒவ்வொன்றிலும் சில ஆயிரம்.  
இந்தியா, வங்காள தேசம், பூட்டான் மற்றும் நேபாளத்தில் , வியட்நாமிய மற்றும் கெமர் நாடுகளுக்குப் பிறகு அதிகம் பேசப்படும் மூன்றாவது ஆஸ்ட்ரோசியாடிக் மொழியாக திகழ்கிறது
# சந்தாளி மொழி

## புவியியல் விநியோகம்

### அதிகாரப்பூர்வ நிலை

இது இந்திய அரசியலமைப்பின் எட்டாவது அட்டவணைப்படி இந்தியாவின் அங்கீகரிக்கப்பட்ட 22 பிராந்திய மொழிகளில் 22 மொழிகளில் சாந்தாலி ஒன்றாகும்.
# சந்தாளி மொழி

## ஒலியியல்

சாந்தாலிக்கு 21 மெய் எழுத்துக்கள் உள்ளன, அவை இந்தோ-ஆரிய கடன் சொற்களில் முதன்மையாக நிகழ்கின்றன, ஆனால் பிரத்தியேகமாக இல்லை, அவை கீழே உள்ள அட்டவணையில் அடைப்புக்குறிக்குள் கொடுக்கப்பட்டுள்ளன.
# சந்தாளி மொழி

## உருவியலில்

சந்தாளி, எல்லா முண்டா மொழிகளையும் போலவே, ஒரு பின்னொட்டு திரட்டும் மொழியாகும் .
# வாடகை

**வாடகை** என்பது, ஒருவர் இன்னொருவருக்குச் சொந்தமான சொத்தையோ, பொருளையோ தற்காலிகமாகக் குறிப்பிட்ட காலத்துக்குப் பயன்படுத்துவதற்காகக் கொடுக்கப்படும் கூலி ஆகும். தற்காலத்தில் பலவகையான பொருட்களும், சொத்துக்களும் வாடகைக்கு விடப்படுகின்றன. வணிகப் பயன்பாட்டுக்கான கட்டிடங்கள், வசிப்பதற்கான வீடுகள் முதல், அலுவலகச் சாதனங்கள், வீட்டுப் பயன்பாட்டுப் பொருட்கள், வண்டிகள், உடைகள், அணிகலன்கள் போன்றவற்றை வாடகைக்குப் பெற்றுக்கொள்ள முடியும்.  
பொதுவாக, ஒரு சொத்தையோ பொருளையோ பணம் கொடுத்துச் சொந்தமாக வாங்குவதற்குத் தேவையான பண வசதி இல்லாதவர்கள் அவற்றை வாடகைக்கு எடுப்பது வழக்கம். எனினும், பண வசதி இருந்தாலும், குறித்த பொருளுக்கான நீண்டகாலத் தேவைகள் இல்லாதவிடத்து, குறுகிய காலத்துக்கு மட்டும் அவற்றை வாடகைக்கு எடுப்பதும் வழக்கம்.
# வாடகை

## வாடகைக்கு எடுப்பதன் நன்மைகள்

குறுகிய காலத்துக்கு மட்டும் தேவைப்படக்கூடிய நிலங்கள், கட்டிடங்கள் முதலிய விலை கூடிய அசையாச் சொத்துக்களையும், வாங்குவதற்கு அதிக செலவு பிடிக்கக்கூடிய வண்டிகள், இயந்திரங்கள், அலுவலகப் பயன்பாட்டுப் பொருட்கள் போன்றவற்றையும் வாடகைக்கு எடுப்பதன்மூலம் வாங்குதல் விற்றல் முதலியவற்றுக்குத் தேவைப்படக்கூடிய நேரச் செலவு, வரிகள் முதலியவற்றுக்கான பணச்செலவு முதலியவற்றைக் குறைக்கலாம். அத்துடன் வணிகத் தேவைகள் தொடர்பில் விலை கொடுத்து வாங்குவதற்குத் தொடக்கத்தில் அதிக முதலீடு தேவைப்படும். வாடகைக்கு எடுப்பதன் மூலம் இதனைக் குறைத்து அப்பணத்தைப் பிற தேவைகளுக்குப் பயன்படுத்த முடியும்.
# இரணைமடுக்குளம்

**இரணைமடுக்குளம்** இலங்கையின் வடமாகாணத்தில் உள்ள மிகப்பெரிய பெரிய நீர்த்தேக்கம் ஆகும். இரணைமடு என்ற பெயர் அது இயற்கையாக கனகராயன் ஆறு பண்டைக்காலத்தில் இரு குளங்களாக இருந்ததன் அடிப்படையில் வந்தது. மடு என்பது நீர்த்தேக்கம். சிறந்த ஒரு வண்டல் வெளியான இரணைமடுப் படுகை தொல்லியல் மையமாகவும் உள்ளது. 3000 ஆண்டுகள் தொன்மையான தொல்பொருட்களும் இரணைமடு படுகையில் உள்ளன.
# இரணைமடுக்குளம்

## வரலாறு

ஆங்கிலேயே ஆட்சிக்காலத்தில் இரணைமடு படுகையில் கனடா-பிரித்தானிய அதிகாரியான சேர் ஹென்றி பாட் 1885 இல் அப்போதைய பிரித்தானிய அரச அதிபர் டேக்கிற்கு இரணைமடு நீர்த்தேக்கத்தை அமைக்கும் ஆலோசனையை முன் வைத்தார். 1866 இல் பிரித்தானிய நீர்ப்பாசன பொறியிலாளரும் தொல்பொருள் தேடலாளருமான ஹென்றி பாக்கர் என்பவர் இரணைமடு நீர்த்தேக்கத்துக்கான திட்டத்தை வரைந்தார். அவரின் திட்டத்தில் இரணைமடுவின்கீழ் 20 ஆயிரம் ஏக்கர் நிலப்பரப்பில் நெற்செய்கையை மேற்கொள்ளலாம் என குறிப்பிடப்பட்டிருந்தது. 1900 ஆம் ஆண்டில் நீர்ப்பாசன பிரித்தானியப் பொறியிலாளர் று. பிரவுன் வரும்வரை இரணைமடு கட்டுமானம் வரைவு மட்டத்திலேயே இருந்தது. பொறியிலாளர் பிரவுன் அப்போதிருந்த கரைச்சிப் பகுதியில் வாழ்ந்த வெற்றிவேலு என்பவரைச் சந்தித்து இரணைமடு படுகை காட்டை முழுமையாக ஆராய்ந்தார்.  
இரணைமடு கட்டுமானத்தை மேற்கொள்ள பெரும் மனிதவலு வேண்டும் என்பதற்காக ஒரு குடியிருப்பை நிறுவும் முயற்சியில் முதலில் பிரவுன் ஈடுபட்டார். இவர் தற்போதுள்ள கிளிநொச்சி நகரிலுள்ள 'ரை' ஆறு குளம் என்ற தேக்கத்தை உருவாக்கி அதன் கீழ் மக்கள் குடியிருப்பை உருவாக்கினார். இந்த 'ரை' ஆறு குடியிருப்பு குஞ்சுப்பரந்தன் மக்களைக் கொண்டே இரணைமடு கட்டுமானம் ஈழத்தமிழரின் முழுமையான வியர்வையால் கட்டப்படத் தொடங்கியது 1902 இல் ஆகும்.  
1920 இல் 19 லட்சத்து 4 ஆயிரம் ரூபா செலவில் இரணைமடு முதல் கட்டமாக முழுமையாக்கப்பட்டது. அப்போது இரணைமடுவின் கொள்ளளவு 44 ஆயிரம் ஏக்கர் அடி, ஆழம் 22 அடி. 1954ல் இரண்டாம் கட்டக் கொள்ளளவு அதிகரிப்பு நடைபெற்றது. அப்போது கொள்ளளவு 82 ஆயிரம் ஏக்கர் அடியாகும். இதன்மூலம் குளத்தின் நீர்மட்ட ஆழம் 30 அடியாக உயர்த்தப்பட்டது. 3 ஆம் கட்டமாக கொள்ளளவு அதிகரிப்பு 1975ல் நடைபெற்றது. 1977ல் முழுமையடைந்த அக்கொள்ளளவு அதிகரிப்பின்போது இரணைமடுவின் கொள்ளளவு 1 லட்சத்து 6500 ஏக்கார் அடியாக அதிகமானது. ஆழம் 34 அடியாகும்.  
1977 இல் முடிவடைந்த இந்தப்பணிக்குப்பின் இரணைமடு முழுப் புனரமைப்புக்கு இதுவரை உட்படுத்தப்பட்டவில்லை. 1977ல் தான் இப்போதுள்ள வான் கதவுகள் கொண்ட தோற்றத்தை இரணைமடு பெற்றது. 227 சதுரமைல்கள் நீரேந்து பரப்புக்கொண்ட இரணைமடு கனகராயன் ஆறு, கரமாரி ஆறு என இரு ஆறுகளின் மூலம் நீரைப் பெறுகின்றது. 9 கிலோ மீற்றர் நீளம் கொண்டது. இதன் அணை 2 கிலோ மீற்றர் நீளமுடையது. இதன்மூலம் 20 882 ஏக்கர் நிலப்பரப்பு பயன்பெற்றுள்ளது.  
மொத்தம் 32.5 மைல்கள் நீள வாய்க்கால்கள் மூலம் இரணைமடு கிளிநொச்சியை வளப்படுத்துகின்றது. இரணைமடு மூலமே கிளிநொச்சியில் பெருமளவில் குடியேற்றங்கள் நடந்தன.
# இரணைமடுக்குளம்

## போர்க்காலத்தில்

இடதுகரை வலதுகரை என இரு வாய்க்கால்களைக் கொண்ட இரணைமடுவின் வலதுகரையில் ஊரியான்குளம் அதன் ஊட்டக்குளமாக உள்ளது. இடதுகரையில் ஊட்டக்குளமாக கிளிநொச்சிக்குளம் அல்லது ரை ஆறு குளம் உள்ளது. இதிலிருந்துதான் கிளிநொச்சி நகருக்கான குடிநீர் வழங்கல் முன்னர் நடைபெற்றது. இதைவிட திருவையாறு என்ற மேட்டுநீர் பாசன குடியிருப்பு பயிர்செய் நிலங்களுக்கான ஏற்றுப்பாசன பம்பி இடது கரையில் இருக்கின்றது.  
1980கள் முதல் 2009 வரை இடம்பெற்ற போர்ச் சூழ்நிலை கிளிநொச்சி மக்களின் இடம்பெயர்வுக்குக் காரணமானது. யாழ்ப்பாணம் போன்ற இடங்களில் இருந்து மக்கள் கிளிநொச்சிக்கு இடம் பெயர்ந்தனர். இதனால் இரணைமடுக் குளத்தின் சிதைவடைந்தன. இருக்கும் வளங்களைக் கொண்டே இயலுமான பராமரிப்பு வேலைகள் மேற்கொள்ளப்பட்டன. 1990 அளவில் சிதைவடைந்த இந்நீர்த்தேக்கம் மீளவும் இயங்கவில்ல
# ஏரியா 51

**ஏரியா 51** எனும் அடைப் பெயர் கொண்ட இராணுவத்தளம் மேற்கு அமெரிக்க ஐக்கிய நாடுகளின் நெவேடாவின் தெற்குப் பகுதியில் அமைந்துள்ளது. (லாஸ் வேகாஸின் கீழ்ப்பகுதியில் வடக்கு-வடமேற்கு 83 மைல்களில் அமைந்துள்ளது). நெவேடாவின் மத்தியிலும் குரூம் ஏரியின் தென் கரைப் பகுதியிலும் அமைந்துள்ள இவ்விடம் பெரிய இரகசிய இராணுவ விமானத் தளமாகும். இந்த இராணுவ தளத்தின் முதன்மைப் பயன்பாடானது பரிசோதனை ரீதியிலான விமானங்களுக்கும் ஆயுத அமைப்புகளின் மேம்பாட்டிற்கும் சோதனைக்கும் உதவி புரிவதேயாகும்.  
ஐக்கிய அமெரிக்க வான்படையின் பரந்த நெவேடா சோதனை மற்றும் பயிற்சி பரப்பெல்லைக்குள்ளேயே இத்தளம் இருக்கிறது. பரப்பெல்லையின் தளங்களை நெல்லிஸ் விமானத் தளத்தின் 99வது விமானத் தளப் பிரிவு நிர்வகித்து வருகிறது. எனினும் குரூம் தளமானது, இதன் அருகிலுள்ள மொஜாவெ பாலைவனத்தின் எட்வர்ட்ஸ் விமானத் தளப் பிரிவின் விமானப் படையின் பறக்கும் சோதனை மையத்தின் சேர்ப்பாகவே நிர்வகிக்கப்படுவதாகத் தெரிகிறது. அது விமானப் படை பறக்கும் சோதனை மையம் என்றே அறியப்படுகிறது (பிரிவு 3).  
இத்தளத்திற்கு *ட்ரீம்லேண்ட்* , *பாரடைஸ் ரான்ச்* , வெகு சமீபத்திய *ஹோமே ஏர்போர்ட்* போன்ற பெயர்களும் வழங்கப்படுகின்றன. இப்பகுதி நெல்லிஸ் இராணுவ நடவடிக்கைப் பகுதியின் அங்கமாகவும், தளத்தைச் சுற்றி கட்டுப்படுத்தப்பட்ட விமானப் பரப்புப் பகுதி (R-4808N ), என்று குறிக்கப்படுவது, இராணுவ விமான ஓட்டிகளால் "**த பாக்ஸ்** " என அறியப்படுகிறது.  
அமெரிக்க அரசினால் அவ்வாறு ஒன்றிருப்பதாக அரிதாகவே ஒப்புக்கொள்ளப்படும் இந்த இடத்தைச் சுற்றியுள்ள மிகுந்த இரகசியத்தின் காரணமாக இத்தளம் சதிகார கோட்பாடுகளைப் பேசுவோரால் அடிக்கடி குறிப்பிடப்படும் விஷயமாகவும் அடையாளம் தெரியாத (பறக்கும் தட்டு போன்ற) பறக்கும் பொருட்களைப் பற்றிய ஆய்வாளர்களுக்கும் மையப் பொருளாகிறது. யூக்கா மலை அணு கழிவு சேமிப்புக் கிடங்கு ஏறக்குறைய குரூம் ஏரியின் தென்மேற்கேயுள்ளது.  
"*ஏரியா xx* " எனும் பெயர் வடிவமே நெவேடா சோதனை தளத்தின் பிற பகுதிகளுக்கும் பயன்படுத்தப்படுகிறது.  
முதலில் செவ்வக வடிவத்தில் 6x10 மைல்கள் அளவில் அமைந்திருந்த தளமானது தற்போது "குரூம் பாக்ஸ்" என்றழைக்கப்படும் 23x25.3 மைல்கள் செவ்வக வடிவ பாதுகாக்கப்பட்ட வான் எல்லையின் ஒரு பகுதியாக இருக்கிறது. இப்பகுதி அக NTS சாலை(Navada Test Site Road) வலையமைப்பில் இணைகிறது. இதில் சாலைகள் தெற்கில் மெர்குரிக்கும் மேற்கில் யூகா பிளாட் பகுதிக்கும் செல்கின்றன. ஏரியிலிருந்து வட கிழக்கு நோக்கிச் செல்லும் அகன்ற மற்றும் நன்கு பராமரிக்கப்படும் குரூம் லேக் சாலை ஜம்பிள்ட் ஹில்ஸ்சின் ஒரு மலைப் பாதை வழியாகச் செல்கிறது. இச்சாலை முன்னர் குரூம்ஸ் படுகையின் சுரங்கங்களை நோக்கிச் சென்றன, ஆனால் அவை மூடப்பட்ட பிறகு மேம்படுத்தப்பட்டுள்ளது. இதன் சுற்றுச் செல்வழி ஓர் சோதனைச்சாவடி வழியாகச் சென்றாலும் தளத்தைச் சுற்றியுள்ள தடை செய்யப்பட்ட பகுதி கிழக்கு திசை வரை நீண்டு செல்கிறது. தடை செய்யப்பட்ட பகுதிக்கு அப்பால் குரூம் லேக் சாலை கிழுக்கு நோக்கிச் சென்று டிகாபூ பள்ளத்தாக்கு தளத்தை அடைவதற்கு முன் பல்வேறு புழுதி படிந்த சிறு பண்ணைகளின் வாயில்களைக் கடந்து, ராசெல்லின் தெற்கிலுள்ள "வேற்று கிரக நெடுஞ்சாலை" எனப்படும் மாகாண சாலை 375 உடன் கலக்கிறது.
# ஏரியா 51

## குரூம் லேக்கில் நடைபெறும் செயல்பாடுகள்

குரூம் லேக் மரபு ரீதியிலான விமானப் படைத்தளம் அல்ல, முன்னனி படை விமானங்கள் பொதுவாக அங்கு நிறுத்தப்படுவதில்லை. அதற்கு பதிலாக புதிய விமானங்களைப் பயிற்றுவிக்க, சோதிக்க, மேம்படுத்தக் கூடிய காலங்களில் பயன்படுத்தப்படுகின்றன. ஐக்கிய அமெரிக்க வான்படையாலோ அல்லது CIA போன்ற வேறு முகமையாலோ அங்கீகரிக்கப்பட்ட பின்பு அவை பொதுவாக சாதாரணமான விமானப் படைத்தளத்திலிருந்து இயக்கப்படுகின்றன.  
பனிப்போரின் உச்ச காலகட்டத்தில் சோவியத் உளவு செயற்கைக்கோள்கள் மூலம் எடுக்கப்பட்ட குரூம் லேக் படங்களுடன், இதன் பின்னர் உள்நாட்டு செயற்கைக்கோள்கள் மூலம் எடுக்கப்பட்ட படங்கள் விரிவான முறையில் தளத்தையும் அதன் சுற்றுப்புறங்களையும் பதிவுசெய்தன. இப்படங்கள் தளத்தைப் பற்றிய சிறிய முடிவுகளையே கொடுத்து, தளம் பற்றிய விளக்கமற்ற, நீண்ட விமான ஓடுதளம், நிறுத்துமிடம் மற்றும் ஏரி போன்ற விவரங்களைக் கொடுத்துள்ளன.
# ஏரியா 51

## குரூம் லேக்கில் நடைபெறும் செயல்பாடுகள்

### ரெட் ஈகிள்ஸ்

குரூம் "ரெட் ஈகிள்ஸ்" எனப்படும் கைல் பெக்கின் 4477 வது சோதனை மற்றும் மதிப்பீட்டு படையணியின் அடிப்படைக் கூறுகளைக் கொண்ட இல்லமாகத் திகழ்ந்து, சோவியத் (கிழக்கு முகாமிலிருந்து ஓடி வரும் விமானிகளிடமிருந்து பெறப்பட்டவை) வடிவமைப்பு கொண்ட விமானங்களை இரகசியமாக ஆராய்ந்தும் பயிற்சிக்குப் பயன்படுத்தியும் வந்தது. மேலும் வருடந்தோறும் நடைபெறும் *கான்ஸ்டண்ட் பெக்* பயிற்சியின் ஒரு பகுதியாக அமெரிக்க மற்றும் நேட்டோ நாடுகளின் விமானிகளுக்கு எதிராக பறக்க வைக்கப் படுகின்றன. பனிப்போரின் இறுதியில், அமெரிக்க விமானப் படையும் அதன் படைத்துறை சாராத ஒப்பந்தக்காரர் டாக்-ஏர் நிறுவனமும் இந்த இரகசிய விமானப்படையை உக்ரைன் மற்றும் மால்டோவா போன்ற நாடுகளிடமிருந்து வாங்கப்பட்ட விமானங்கள் மூலம் மிகுதியாக்கி, ரைட்-பாட்டர்சன் விமானப் படைத் தளத்திலிருந்து இயக்கின. ஏரிப்படுகையை பொருத்தமான சிக்கல் வாய்ந்த சோதனை விமானங்களை இயக்க ஓடுதளமாகப் பயன்படுத்தினர், மேலும் வெளியாட்களின் கண்களிலிருந்தும், வெளி இடையூறுகளிலிருந்தும் எமிகரண்ட் பள்ளத்தாக்கின் மலைத் தொடர்களும், NTS புற எல்லைகளும் தளத்தைப் பாதுகாத்தன.  
லாக்ஹீட் நிறுவனம், அவசரத் தேவைக்கான தளத்தை அவ்விடத்தில் ஏற்படுத்தியது, அப்போது அது சைட் இரண்டு அல்லது "த ராஞ்ச்" என அழைக்கப்பட்டது. அதில் சிறிய அளவிலான குடில்களும், பணிமனைகளும், இழுத்துச் செல்லக்கூடிய வீடுகளில் வசித்துவந்த சிறு குழுக்களும் இருந்தன. மூன்றே மாதங்களில் 5000 அடி நீள ஓடுதளம் அமைக்கப்பட்டு சோதனையானது F-117 மறைந்து தாக்கக்கூடிய போர் விமானங்களின் ஆரம்ப உருவாக்கமாக மாறிய காலமான 1981 ஆம் ஆண்டு மத்தி வரை நுண்-இரகசிய முன்மாதிரிகளின் சோதனைத் தொடர்கள் அங்கே தொடரப்பட்டன. வானூர்தி பயண-சோதனையோடு கூட, ரேடார் புரொஃபைலிங், F-117 ஆயுதங்கள் சோதனை போன்றவற்றையும் குரூம் நிகழ்த்தி வந்தது, மேலும் முதல் ரக USAF F-117 வானூர்தி ஓட்டுனர்களின் முதல் குழு பயிற்சியிடமாகவும் இது அமைந்திருந்தது. அதற்கு பின்னதாக, கூடுதல் உயர்வாக வகைப்படுத்தப்படுகிற முனைப்பு-சேவை F-117 நடவடிக்கைகள் அருகிலுள்ள டோனொப் பரிசோதனை எல்லைப்பகுதி விமானநிலையத்திற்கு மாற்றப்பட்டது. அதன் பிறகு இறுதியாக ஹாலோமேன் விமானப்படை தளத்திற்குச் சென்றது.
# ஏரியா 51

## குரூம் லேக்கில் நடைபெறும் செயல்பாடுகள்

### 1974 ஆம் ஆண்டு விண்வெளி ஆய்வுக்கூட ஒளிப்பதிவு

2006 ஆம் ஆண்டு ஜனவரி மாதம், விண்வெளி வரலாற்றாசிரியரான ட்வானே A. டே *த ஸ்பேஸ் ரிவியூ* என்ற ஆன்லைன் வானியல் பத்திரிகையில் "விண்வெளிவீரர்கள் மற்றும் ஏரியா 51: விண்வெளி ஆய்வுக்கூட சம்பவம்" என்ற தலைப்பில் ஒரு கட்டுரையை வெளியிட்டார். 1974 ஆம் ஆண்டு CIA இயக்குநரான வில்லியம் கோல்பிக்கு ஒரு பெயர் தெரியாத CIA அதிகாரியால் எழுதப்பட்ட குறிப்பாணையை அடிப்படையாகக் கொண்டு அந்தக் கட்டுரை இருந்தது. விண்வெளி ஆய்வுக்கூடம் 4 இல் இருந்த விண்வெளி வீரர்கள் அவர்களின் பெரிய திட்டத்தின் ஒரு பகுதியாக, கவனமில்லாமல் குறிப்பாணையில் சொல்லப்பட்டிருந்த ஓர் இடத்தை புகைப்படம் எடுத்துவிட்டனர் என்று அந்தக் குறிப்பாணை தெரிவித்தது:  
அந்த இடத்தின் பெயர் தெளிவில்லாமல் இருந்தாலும், அது குரூம் ஏரி தான் என்பதை டே நம்புவதற்கு சூழ்நிலைச் சந்தர்ப்பங்கள் வழிவகுத்தன. டே குறிப்பிட்டபடி:  
அந்தப் படங்கள் வகைபிரிக்கப்பட வேண்டுமா என்று ஏஜென்சிகளின் கூட்டமைப்புக்களுக்கு இடையே வாதம் ஏற்பட்டதை அந்தக் குறிப்பாணை விவரிக்கிறது. பாதுகாப்புத் துறை ஏஜென்சிகள் அவைகளை வகைபிரிக்கவேண்டும் என்றும் NASA மற்றும் மாநில துறை அந்த வகைப்பிரித்தலுக்கு எதிராகவும் வாதிட்டனர் என்று அது விவரிக்கிறது. வகைபிரிக்கப்படாத படங்களின் சட்ட உரிமை, கடந்தகாலத்தை அடிப்படையாகக் கொண்டே வகைபிரிக்கப்பட வேண்டும் என்று அந்தக் குறிப்பாணையே கேள்வி எழுப்பியது.  
குறிப்பாணையில் உள்ள குறிப்புரைகள் DCI (மத்தியப் புலனாய்வு இயக்குநர்) கோல்பியாலே கையால் எழுதப்பட்டதாகத் தெரிகிறது, அதில்:  
விண்வெளி ஆய்வுக்கூட உளக்காட்சிக் குறித்த கலந்துரையாடலின் விளைவுகளைத் தடைநீக்கம் செய்யப்பட்ட ஆவணங்கள் வெளிப்படுத்தாது. விண்வெளி ஆய்வுக்கூடம் 4 இன் மீதமுள்ள புகைப்படங்களுடன் சேர்த்து, அரசாங்கக் கூட்டமைப்பின் செயற்கைக்கோள் படக் காப்பகத்தில் இந்தப் புகைப்படங்களும் காணப்பட்ட போதும், 2007 ஆம் ஆண்டு டே கவனித்ததற்கு முன்னதாக யாரும் அதைக் கவனித்ததாக எந்தப் பதிவேட்டிலும் இல்லை என்ற கருத்தை மறைமுக வாதங்கள் நிரூபித்தன.
# டாம் குரூஸ்

**நான்காம் தாமஸ் குரூஸ் மபோதர்** (Thomas Cruise Mapother IV பிறப்பு: சூலை 3,1962 ) அமெரிக்க நடிகரும் திரைப்படத் தயாரிப்பாளரரும் ஆவார். ஹாலிவுட்டின் சிறந்த ஆளுமைகளில் ஒருவராகக் கருதப்படும் இவர், நான்கு அகாதமி விருதுகளுக்கான பரிந்துரைகளைத் தவிர, கவுரவ பாம் டி 'ஓர் மற்றும் மூன்று கோல்டன் குளோப் விருதுகள் உட்பட பல்வேறு விருதுகளையும் பாராட்டுகளையும் பெற்றுள்ளார். இவரது திரைப்படங்கள் வட அமெரிக்காவில் 5 பில்லியன் டாலருக்கு அதிகமாகவும், உலகளவில் 12 பில்லியன் டாலர்களுக்கு அதிகமாகவும் வசூல் செய்துள்ளன. இதனால் இவர் அனைத்துக் காலத்திலும் அதிக வருமானம் ஈட்டிய நடிகர்களில் ஒருவராக உள்ளார். குரூஸ் தொடர்ச்சியாக $100 மில்லியன் வசூல் செய்த திரைப்படங்களுக்கான *கின்னசின் உலக சாதனையைப்* படைத்துள்ளார். இது 2012 முதல் 2018 வரையிலான காலகட்டத்தில் சாதிக்கப்பட்டது. இவர், தொடர்ந்து உலகின் அதிக சம்பளம் வாங்கும் நடிகர்களில் ஒருவராக உள்ளார்.  
குரூஸ், டாப் கன் திரைப்படத்தினைத் தொடர்ந்து மார்ட்டின் இசுகோர்செசின் *தி கலர் ஆஃப் மணி* திரைப்படத்தில் நடித்தார். இது 1986 ஆம் ஆண்டு வெளிவந்தது. இந்தத் திரைப்படத்தில் பால் நியூமனுடன் இணை சேர்ந்து நடித்தார். இவரது நடிப்பிற்காகப் பாராட்டினைப் பெற்றார்.  
1988ஆம் ஆண்டில், க்ரூஸ் *காக்டெய்ல்* என்ற படத்தில் நடித்தார். இது வணிக ரீதியில் வெற்றி பெற்றது. ஆனால் கலவையான விமர்சனங்களைப் பெற்றது. இவரது நடிப்பு மோசமான நடிகருக்கான ராஸ்ஸி விருதிற்காகப் பரிந்துரைக்கப்பட்டது. இந்த ஆண்டின் பிற்பகுதியில் இவர் டஸ்டின் ஹாஃப்மேனுடன் பாரி லெவின்சனின் *ரெய்ன் மேன்* படத்தில் நடித்தார். இது சிறந்த திரைப்படத்திற்கான அகாதமி விருதை வென்றது.
# டாம் குரூஸ்

## இளமையும கல்வியும்

குரூஸ் சூலை 3,1962இல் நியூயார்க்கின் சிராகூசில் மின் பொறியாளர் தாமசு குரூசுமபோதர் III (1934-1984) சிறப்புக் கல்வி ஆசிரியர் மேரி லீ (née Pfiffer′ 1936-2017) ஆகியோருக்கு மகனாகப் பிறந்தார். இவரது பெற்றோர் இருவரும் கென்டக்கியின் லூயிஸ்வில்லியைச் சேர்ந்தவர்கள். மேலும் இங்கிலாந்து, செருர்மன், ஐரிய வம்சாவளியைச் சேர்ந்தவர்களாவர். குரூஸுக்கு லீ ஆன், மரியன், காசு என மூன்று சகோதரிகள் உள்ளனர். இவரது உறவினர்களில் ஒருவரான வில்லியம் மபோதரும் ஒரு நடிகரவார். இவர் குரூசுடன் ஐந்து படங்களில் தோன்றியுள்ளார். கத்தோலிக்கப் பின்னணியில் வறுமையில் வாழ்ந்தார். இவர் தனது தந்தையை "குழப்பமான வணிகர்" என்றும் தனது குழந்தைகளை அடிக்கும் "கொடுமைக்காரன்", "கோழை" என்று விவரித்தார். குரூசின் தந்தை 1984இல் புற்றுநோயால் இறந்தார்.
# டாம் குரூஸ்

## தொழில் வாழ்க்கை

முதல் பெண்மணி நான்சி ரீகன் நடத்திய வரவேற்பில் குரூஸ்]]
# டாம் குரூஸ்

## தொழில் வாழ்க்கை

### 1980களில்

தனது 18ஆம் வயதில், தனது தாய், மாற்றாந்தாய் தந்தையின் ஒப்புதலோடு நடிப்புத் தொழிலைத் தொடர குரூஸ் நியூயார்க் நகரத்திற்குக் குடிபெயர்ந்தார். நியூயார்க்கில் பணியாளாகப் பணியாற்றிய பிறகு, தொலைக்காட்சியில் நடிக்க லாஸ் ஏஞ்சல்ஸ் சென்றார். இவர் சி. ஏ. ஏ உடன் கையெழுத்திட்டு திரைப்படங்களில் நடிக்கத் தொடங்கினார். 1983ஆம் ஆண்டில், பிரான்சிஸ் போர்டு கபேல குரூயிசு *தி அவுட்சைடர்சு* திரைப்படத்தின் குழும நடிகர்களில் குரூஸ் ஒரு பகுதியாக இருந்தார். இதே ஆண்டு இவர் *ஆல் தி ரைட் மூவ்சு* மற்றும் *ரிசுக்கி பிசினசு* ஆகிய திரைப்படங்களில் நடித்தார். 1985இல் வெளியான ரிட்லி சுகாட் திரைப்படமான லெஜெண்டிலும் கதாநாயகனாக நடித்தார். 1986ஆம் ஆண்டின் டாப் கன் மூலம், சூப்பர் ஸ்டாராக அறியப்பட்டார்.
# டாம் குரூஸ்

## சொந்த வாழ்க்கை

குரூஸ் தனது பெரும்பாலான நேரத்தை கலிபோர்னியாவின் பெவர்லி ஹில்ஸ், புளோரிடாவின் கிளியர்வாட்டர், இங்கிலாந்தின் தெற்கில் கழித்தார். இங்கு குரூஸ் மத்திய லண்டன், டுல்விச், கிழக்கு கிரின்ஸ்டெட், பிக்ஜின் ஹில் போன்ற பல்வேறு இடங்களில் வசித்தார். 1980களில், லிசா கில்பர்ட், ரெபேக்கா டி மோர்னே, பட்டி சியால்பா, செர் ஆகியோருடன் குரூஸ் உறவு நிலையில் இருந்தார்.
# அசையாச் சொத்து

**அசையாச் சொத்து** (*real property*, *real estate*, *realty*, அல்லது *immovable property*) என்பது நிலத்தோடு கூடி நிலத்தில் வளர்ச்சிகளான கட்டடங்கள், வேலிகள், கிணறுகள் மற்றும் அந்த இடத்தில் நிலையாக இருக்கக் கூடிய வளர்ச்சிகள் ஆகியவையும் அடங்கும் – நகராதவை. *நில விற்பனைத் தொழில் சட்டம்* என்பது, ஒரு குறிப்பிட்ட ஆட்சி எல்லையில் நடக்கும் வணிக ரீதியான மற்றும் குடியிருப்பு அசல் சொத்து பரிவர்த்தனைகளுக்கான சட்டத் தொகுப்புகள் மற்றும் கட்டுப்பாடுகள் அடங்கிய அமைப்பாகும். தனிப்பட்ட சொத்து (சில சமயங்களில் *சாட்டல் சட்டம்* அல்லது *தனிப்பட்ட சொத்து சட்டத்தின்* கீழ் *சாட்டல்* அல்லது *பெர்சனால்டி* என அழைக்கப்படுகிறது) என்பதற்கு மாறாக, ரியல் எஸ்டேட் என்பது பல நேரங்களில் **வீடு, மனை சொத்து** என்ற பொருளில் கூட கருதப்படுகிறது (சில சமயங்களில் *ரியால்டி* என்றும் அழைக்கப்படுகிறது).  
ஆயினும், சில சந்தர்ப்பங்களில், நிலம் மற்றும் சொத்து சார்ந்த உரிமைகள், நிரந்தரமான தன்மையுடையவையான கட்டடங்கள், மரங்கள், கணிமங்கள் மற்றும் வட்டி, பயன்கள் மற்றும் அதை சார்ந்த உரிமைகள் ஆகியவற்றைக் குறிக்கும், “ரியல் சொத்து” என்பதிலிருந்து வித்தியாசப்படுத்திக் காட்டும் வகையில் “ரியல் எஸ்டேட்” என்பது நிலம் மற்றும் பொருத்திவகை சொத்துகள் அனைத்தையும் குறிக்கும். ரியல் சொத்து என்பது பொதுவாக நகராத சொத்துகளைக் குறிக்கும்.  
*ரியல் எஸ்டேட்* மற்றும் *ரியல் சொத்து* ஆகியவை பொதுவான சட்டத்தில் உபயோகிக்கப்படுகிறது, ஆனால் சிவில் சட்ட ஆட்சி எல்லைகளில் இவை நகராத சொத்துகளுக்கு பதிலாக குறிப்பிடப்படுகிறது.
# அசையாச் சொத்து

## சொற்பிறப்பியல்

சட்டத்தில், *அசல்* என்பது ஒரு நபரைக் குறிப்பதற்கு மாறாக ஒரு பொருளைக் குறிக்கிறது. (*res/rei* , பொருள், O.Fr.ல் இருந்து *ரீல்* , L.Lல் *realis* “ஆக்சுவல்,” லத்தீனிலிருந்து *res* , “மேட்டர், பொருள்”). இந்த வகையில், சட்டம் “ரியல்” சொத்து (நிலம் மற்றும் அதில் பொருந்தியுள்ள எதுவும்) மற்றும் “தனிப்பட்ட” சொத்து (மற்றவை அனைத்தும் *உதாரணமாக* துணி, பணம் மற்றும் வீட்டு உபயோகப் பொருட்கள்) ஆகியவற்றை வேறுபடுத்திக் காட்டுகிறது. நிலத்தோடு சேர்த்து உரிமையும் மாறும் நகராத சொத்து மற்றும் ஒரு நபர் தன்னுடனேயே உரிமையை வைத்துக் கொள்ளும் நகரும் சொத்து ஆகியவற்றிற்கிடையே பொருள் அடிப்படையிலான வேறுபாடுகள் உண்டு. வரலாற்று ஆவணங்களின் படி “வீடு, மனை விற்பனை (ரியல் எஸ்டேட்)” என்ற சொல்லாட்சி மிகத் தொண்மையாக 1666ம் ஆண்டு உபயோகப்படுத்தப்பட்டது. இந்த வகையில் உபயோகிக்கப்படும் “அசல் அல்லது ரியல்” என்ற வார்த்தை புராண மற்றும் இராணுவ வகையிலான நிலம் மற்றும் அதன் உரிமை குறித்த விருப்பங்களையும் பிரதிபலிக்கிறது.  
சிலர் *அசல் (ரியல்)* என்ற வார்த்தை இந்த பொருளில் (பிரெஞ்சில் *royal* மற்றும் ஸ்பானிஷில் *real* போன்று இருக்கலாம்) 'king' என்பதற்கான லத்தீன் வார்த்தையில் இருந்து வந்திருக்கலாம் எனக் கருதுகின்றனர். இராணுவ முறையின் படி (பொது சட்டத்தில் இதன் பல சுவடுகளைக் காணலாம்) அனைத்து நிலங்களுக்கும் மன்னர் உரிமையாளர் ஆவார் மற்றும் அந்த நிலத்தில் வசிப்பவர்கள் அனைவரும் அவருக்கு நேராகவோ அல்லது மறைமுகமாகவோ பணம், பொருள் அல்லது சேவைகளை (ராணுவ சேவை உட்பட) வாடகையாக (எஜமானர் அல்லது முதலாளிகளுக்கு அளித்து அவர்கள் மன்னரிடம் அளிப்பர்) அளிக்க வேண்டும். சுலபக் கட்டணம் என்ற சொல்லாட்சியில் உள்ளதைப் போல, நாட்டிற்கு அளிக்கப்படும் சொத்து வரியை இந்த முறையின் பிரதிபலிப்பாக எடுத்துக் கொள்ளலாம். ஆனால், *அசல் (ரியல்)* என்பதற்கான இந்த விளக்கம் ஒரு தவறான கருத்தாகும்.<ஆதாரம்
name="real_dif">"Real" *த அமெரிக்கன் ஹெரிடேஜ் டிக்ஷனரி ஆஃப் த இங்கிலீஷ் லேங்குவேஜ், நான்காவது பதிப்பு* ஹடன் மிஃப்லின் கம்பெனி, 2004 Dictionary.com 2008ம் ஆண்டு ஜூலை 12ல் மீட்கப்பட்டது</ref>
# அசையாச் சொத்து

## ஐக்கிய அமெரிக்காவுக்கு வெளியே வீடு மனை விற்பனை என்ற சொல்லாட்சி மற்றும் உபயோகம் (உலகம் முழுவதிலும்)

### ஐக்கிய இராச்சியத்தில் “அசல் சொத்தாக” வீடு மனை விற்பனை

பிரித்தானிய உபயோகத்தின் படி, “அசல் சொத்து” என்பது பல நேரங்களில் வெறும் “சொத்து” என்ற முறையில் சுருக்கி அழைக்கப்படுகிறது. சொத்து என்பது பொதுவாக நிலம் மற்றும் அதில் பொருந்தியுள்ளவற்றைக் குறிக்கின்றது, “வீடு மனை விற்பனை” பெரும்பாலான நேரங்களில் உயிலை மெய்ப்பித்தல் சட்டத்தின் அடிப்படையில் உபயோகப்படுத்தப்படுகிறது. அதாவது, நிலத்தின் மீது போடப்பட்ட மற்றும் விற்பனையின் நம்பிக்கையின் அடிப்படையில் பெறக்கூடிய பண வகையிலான வட்டி ஆகியவை நீங்கலாக, இறந்து போன நபர் இறக்கும் தருவாயில் தன்வசம் வைத்திருந்த நிலத்தின் மீதான வட்டி இதில் அடங்கும்.  
*ஐக்கிய இராச்சியத்தில் இந்த பழக்கத்தைப் பற்றிய விவரிப்பிற்கு எஸ்டேட் ஏஜெண்டையும் (சொத்து முகவர்), வரையறைக்காக ரியல் (அசல்) சொத்தையும் காண்க.*
# அசையாச் சொத்து

## ஐக்கிய அமெரிக்காவுக்கு வெளியே வீடு மனை விற்பனை என்ற சொல்லாட்சி மற்றும் உபயோகம் (உலகம் முழுவதிலும்)

### மெக்சிகோ மற்றும் மத்திய அமெரிக்காவில் உள்ள வீடு மனை விற்பனை

அமெரிக்காவில் செய்யப்படுவதை விட மெக்சிகோ மற்றும் மத்திய அமெரிக்காவில் வீடு மனை விற்பனை வியாபாரம் சற்று வித்தியாசமாக செய்யப்படுகிறது.  
சில ஒற்றுமைகளில் பல வகையான சட்ட ரீதியான முறைகளும் அடங்கும் (வாங்குபவர்க்கு உதவ பொதுவாக பணிக்கு அமர்த்தப்படும் வீடு மனை விற்பனை தரகர்கள் போன்ற தொழில்முறை சார்ந்தவர்களோடு); வரிகள் செலுத்தப்பட வேண்டும் (யூ.எஸில் இருப்பதை விட குறைவு); சட்ட ரீதியான ஆவண வேலைகள் உரிமையைக் கொடுக்கும்; மேலும் இரு தரப்பினரிடையே சரியான பரிமாற்றங்கள் நடக்க உதவ ஆவணங்கள் மற்றும் பண விவகாரத்தை உரிமை நிறுவனம் போன்ற ஒரு நடுநிலையான நபர் கையாளுவார். யூ.எஸ் உரிமை நிறுவனங்கள் மெக்சிகோ மற்றும் மத்திய அமெரிக்காவில் வசிக்கும் அமெரிக்கர்களுக்காக பணி புரிவது அதிகரித்துள்ளது.  
அமெரிக்காவில் உள்ள பல இடங்களை விட இங்கு விலை அதிகபட்சமாகக் குறைவாகவே உள்ளது. ஆனால், பல இடங்களில், வீடுகள் அமெரிக்காவைப் போன்றே விலை உயர்ந்ததாகவே உள்ளது, உதாரணமாக மெக்சிகோ நகரமாகும். அமெரிக்க வங்கிகள் மெக்சிகோவில் உள்ள சொத்துகளுக்கு கடன் உதவி வழங்கத் தொடங்கியுள்ளது. ஆனால் இது வரை மற்ற லத்தீன் அமெரிக்க நாடுகளுக்கு அளிக்கப்படுவதில்லை.  
வெளிநாட்டவர்கள் எங்கு வாங்கலாம் என்பதைப் பற்றிய விதிமுறைகள் ஒவ்வொரு நாட்டிலும் இருப்பது அமெரிக்காவோடு ஒப்பிடும் போது காணப்படும் ஒரு முக்கிய வேறுபாடாகும். உதாரணமாக, மெக்சிகோவில் கடற்கரையில் இருந்து 50 கிலோ மீட்டருக்குள் அல்லது ஒரு எல்லையில் இருந்து 100 கிலோ மீட்டர் வரை இருக்கும் நிலம் அல்லது வீடுகளை, ஒரு ஃபிடிகோமிசோ (மெக்சிகன் அறக்கட்டளை) அல்லது ஒரு மெக்சிகன் நிறுவனத்தின் உரிமம் இல்லாமல் வெளிநாட்டவர்கள் வாங்க முடியாது. ஆனால், ஹோண்டூராஸில் கடலுக்கு முன் இருக்கும் சொத்துகளை அவர்கள் தங்கள் பெயரிலேயே நேரடியாக வாங்கலாம். சில குறிப்பிட்ட சொத்துகளுக்கு வித்தியாசமான விதிமுறைகள் இருக்கிறது: *எஜிடால் லேண்டு* , சமூக அடிப்படையில் இருக்கும் பன்னை சொத்துகளை ஒரு பெரிய உரிமம் தொடர்பான முறைகளை செய்த பின்னரே விற்க முடியும், ஆனால் அவற்றை விற்பதில் எந்த தடையையும் இது ஏற்படுத்தாது.  
கோஸ்டா ரீகாவில், வீடு மனை விற்பனை தரகர்கள் பணி புரிய உரிமம் தேவையில்லை. ஆனால் சொத்து மாற்றத்துக்கு வக்கீல் இருப்பது அவசியம்.
# அசையாச் சொத்து

## வியாபாரத் துறை

தனிப்பட்ட சொத்துகளுக்கான உரிமை அதிகரித்து வருவதனால், வீடு மனை விற்பனை என்பது ஒரு பெரிய வியாபாரத் துறையாக உருவெடுத்துள்ளது. வீட்டு மனை வாங்குவதற்கு நிறைய முதலீடு தேவைப்படுகிறது மற்றும் ஒவ்வொரு நிலத்துக்கும் வித்தியாசமான குணாதிசயங்கள் உண்டு, ஆக வீடு மனை விற்பனை துறை பல வித்தியாசமான உப துறைகளாக பெருகியுள்ளது. வீட்டு மனையை மதிப்பீடு செய்ய மற்றும் பரிவர்தனைகளுக்கு உதவ பெரும்பாலும் நிபுணர்கள் அழைக்கப்படுகிறார்கள். வீடு மனை விற்பனை தொழிலின் சில வகைகளில் உள்ளடங்குபவை:  
- மதிப்பிடுதல்: தொழில்முறை சார்ந்த மதிப்பீடு சேவைகள்
- தரகுகள்: இரண்டு தரப்பினரிடையே நடக்கும், வீடு மனை விற்பனை பரிவர்த்தனைகளுக்கு உதவ நடுநிலையாளர் கேட்கும் கட்டணம்.
- வளர்ச்சி: உபயோகத்தை அதிகரிக்க கட்டடங்களை சேர்த்தல் அல்லது மாற்றுதல்
- நிகர் குத்தகை: வாடகைக்கு இருப்பவர்களிடையே குத்தகைக்கு எடுக்கப்பட்ட சொத்தை பகிர்ந்துக்கொள்ளுதல்
- சொத்து மேலாண்மை: உரிமையாளருக்காக(களுக்காக) அவர்களது சொத்தை நிர்வகித்தல்
- வீடு மனை விற்பனையை சந்தையிடுதல்: சொத்து வியாபாரத்தின் விற்பனைப் பகுதியை நிர்வகித்தல்.
- வீடு மனை விற்பனை முதலீடு: ரியல் எஸ்டேட் முதலீட்டை நிர்வகித்தல்
- இடமாற்று சேவைகள்: மக்கள் அல்லது வியாபாரத்தை வேறு நாடுகளுக்கு இடமாற்றம் செய்தல்
- நிறுவன வீடு மனை விற்றல்: பணம் ஈட்டுவதற்காக ஒரு முதலீட்டாளர் வைத்திருக்கும் வீட்டு மனையை நிர்வகிப்பதற்கு மாறாக முக்கிய வியாபாரத்திற்கு உதவ ஒரு நிறுவனத்திடம் இருக்கும் வீட்டு மனையை நிர்வகித்தல்.  
ஒவ்வொரு உபதுறைகளுக்குள்ளும், குடியிருப்பு அல்லது வணிகம் அல்லது தொழிற்சாலை சொத்துகள் போன்றவற்றில் ஒரு குறிப்பிட்ட வகையான மனை விற்பனையில் நிபுணத்துவம் பெறலாம். மேலும், பெரும்பாலாக அனைத்து கட்டுமான தொழில்களுக்கும் மனை விற்பனையோடு தொடர்பு இருக்கும்.  
“இணைய தள வீடு மனை விற்பனை” என்பது, தள பெயர்களின் உரிமம் மற்றும் உயர் தர இணையதள பெயர்கள் மற்றும் அசல்-உலக, முதன்மை வீடு மனை உரிமை தொடர்பாக இனையதளத்தில் முதலீடு செய்யும் சமூகத்தினரால் கண்டுபிடிக்கப்பட்ட வழக்கு மொழியாகும்.
# அசையாச் சொத்து

## சந்தை பகுதி மதிப்பீடு

*த எகோனோமிஸ்டின்* படி, 2002ன் முடிவில் “வளர்ந்த பொருளாதாரங்களின்” சொத்து விவரம் வருமாறு:  
- குடியிருப்பு சொத்து: $48 ட்ரில்லியன்;
- வணிக ரீதியான சொத்து: $14 ட்ரில்லியன்;
- சரி ஒப்பு பங்குகள்: $20 ட்ரில்லியன்;
- அரசு பிணைத் தொகைகள்: $20 ட்ரில்லியன்;
- நிறுவன பினைத் தொகைகள்: $13 ட்ரில்லியன்;
- மொத்தம்: $115 ட்ரில்லியன்.
மொத்த இருப்புகள், பங்குகள் மற்றும் ரியல் எஸ்டேட் சொத்துகளில் பொருளாதார சொத்துகள் 46 சதவீதமும் ரியல் எஸ்டேட் சொத்துகள் 54 சதவீதமுமாக இருக்கிறது. இதில் கணக்கிடப்படாத சொத்துகள் வங்கி முதலீடுகள், காப்பீடு “இருப்பு” சொத்துகள் மற்றும் மனித சொத்துகள். பிணைத் தொகைகள் மற்றும் பங்குகள் என்ற வகையில் அனைத்து கடன் மற்றும் சரிஒப்பு முதலீடுகளும் கணக்கில் எடுக்கப்பட்டுள்ளதா என்பது தெளிவாக இல்லை.
# அசையாச் சொத்து

## வீடு மனை விற்பனையில் அடமானங்கள்

சமீப காலங்களில், வளரும் நாடுகளில் சரியான மனை விற்பனைத் தொழில் குறித்த சட்டங்கள் இல்லாதது முதலீடுகளுக்கு ஒரு பெரும் தடையாக அமைவதாக பல பொருளாதார வல்லுனர்கள் ஒப்புக்கொண்டுள்ளனர். பணக்கார மற்றும் ஏழை சமுதாயங்களில், மொத்த சொத்தின் குறிப்பிடத்தக்க பகுதி நிலமாகவும் மற்றும் கட்டடமாகவுமே உள்ளது.  
பெரும்பாலான மேம்பட்ட பொருளாதாரங்களில், நிலம் மற்றும் கட்டடங்களை வாங்க மற்றும் மேம்படுத்த தனி நபர்கள் உபயோகிக்கும் மிக முக்கியமான வளம் இந்த அடமானக் கடன்கள் (அல்லது மற்ற கருவிகள்). இந்த கடன்களில் அசல் சொத்துகளே மாற்று வழியாகின்றன. இது போன்ற கடன்களை விரும்பத்தக்க விகிதங்களில் அதிக பட்சமாக வங்கிகள் அளிக்கக் காரணம், வாங்கியவர் திருப்பிக் கட்டவில்லையெனில், கொடுத்தவர் கடனை நீதிமன்ற செயல்பாட்டின் மூலம் முன்னதாகவே செலுத்திவிட்டு அதன் மூலம் சொத்தை பறிமுதல் செய்து அதனை விற்று தங்களது பணத்தை திரும்பப் பெறலாம். முதலீட்டாலர்களுக்கு, மாற்று திட்டம் அல்லது கட்டுமானத்துக்கு முன்னான திட்டத்தை உபயோகித்து குறைந்த விலையில் வாங்கி தங்களது லாபத்தை பெருக்கிக் கொள்ளலாம். வளர்ச்சியில் கட்டுமானத்திற்கு முன்னான கட்டத்தில் இது அதிகம் நடக்கிறது.  
ஆனால், பல வளரும் நாடுகளில் கொடுத்தவர் கடனை முன்னதாக முடிப்பதற்கு உதவும் சரியான வழிகள் இல்லாத காரணத்தினால், அந்த இடங்களில் அடமானக் கடன் நிறுவனங்கள் இல்லாமல் இருக்கலாம் அல்லது சமுதாயத்தில் மேல் தட்டு மக்களுக்கு மட்டுமே கிடைக்கக் கூடிய வகையில் இருக்கலாம்.
# எட்டுக்காலியியல்

**எட்டுக்காலியியல்** (Arachnology) என்பது, எட்டுக்காலிகள் எனப்படும் சிலந்திகள், தேள்கள் மற்றும் அவை போன்ற பிற உயிரினங்களைப் பற்றிய ஒரு அறிவியல் ஆய்வுத்துறை ஆகும். ஆனால் உண்ணிகள், சிற்றுண்ணிகள் போன்றவற்றை எட்டுக்காலியியல் பொதுவாக உள்ளடக்குவதில்லை. இவற்றை ஆய்வு செய்யும் துறை மென்னுண்ணியியல் எனப்படுகின்றது.
# எட்டுக்காலியியல்

## வகைப்பாடு

எட்டுக்காலியியல் ஆய்வாளர்கள் எட்டுக்காலியியலாளர் எனப்படுவர். இவர்களைச் சிலந்தி வல்லுனர்கள் எனவும் அழைப்பதுண்டு. எட்டுக்காலிகளை வகைப்படுத்துபவர்கள் இவர்களே ஆவர். ஏராளமான எட்டுக்காலி இனங்கள் இருப்பதனால், இவற்றை வகைப்படுத்துவது என்பது இலகுவான வேலை அல்ல. இரண்டு இனங்களைச் சேர்ந்த எட்டுக்காலிகள் ஒன்று போலவே தோற்றமளிக்கும் அதே வேளை, ஒரே இனத்தைச் சேர்ந்த எட்டுக்காலிகள் வேறுபட்ட இயல்புகளை வெளிப்படுத்துவதும் உண்டு. இத்தகைய வேளைகளில் மாதிரிகளை அறுத்து நுணுக்குக் காட்டியின் கீழ் ஆய்வு செய்வதன் மூலமே அவற்றின் ஒற்றுமை வேற்றுமைகளைத் தெளிவாகப் புரிந்துகொள்ள முடியும்.  
கார்ல் அலெக்சாண்டர் கிளார்க் என்பவர் 250 ஆண்டுகளுக்கு முன், முதல் எட்டுக்காலி இனத்தை விபரித்ததன் பின்னர், இன்றுவரை ஏறத்தாழ 40,000 எட்டுக்காலி இனங்கள் விவரிக்கப்பட்டு உள்ளன. இன்னும் விவரிக்கப்படாத எண்ணிக்கை குறித்த தெளிவான தகவல்கள் இல்லை. எனினும், இது 200,000 வரை இருக்கலாம் எனச் சிலர் கூறுகின்றனர். அறிவியலாளர்கள், புதிய புதிய இனங்களைக் கள ஆய்வுகளின்போது கண்டு பிடிப்பது ஒருபுறம் இருக்கச் சேமிப்பகங்களிலும் ஏராளமான மாதிரிகள் ஆய்வு செய்து விவரிப்பதற்காகவும், வகைப்பாட்டுக்காகவும் காத்திருக்கின்றன. அருங்காட்சியகக் காப்பகங்களில் கானப்படும் 200 ஆண்டுகளுக்கு முந்திய மாதிரிகள் சில உருச்சிதைவுக்கு உள்ளானபோதும் கூட இன்னும் அடையாளம் காணப்படவில்லை.  
எட்டுக்காலி இனங்கள் பல அணுகமுடியாத இடங்களில் வாழ்வதனால், அவற்றின் நடத்தைகளைக் கவனித்து ஆய்வு செய்வது மிகவும் கடினமானது. இதனால், பெரும்பாலும் இறந்த பூச்சிகளிலேயே ஆய்வுகள் மேற்கொள்ள முடிகிறது. இதனால் எட்டுக்காலிகளின் நடத்தை பற்றிய ஆய்வு புறக்கணிக்கபட்டே வருகின்றது.
# விலங்கின நடத்தையியல்

**நடத்தையியல்** (Ethology) அல்லது **விலங்கின நடத்தையியல்** என்பது விலங்கு இனங்களின் நடத்தை பற்றி அறிவியல் அடிப்படையில் ஆய்வு செய்யும் ஒரு துறை ஆகும். இது, விலங்கியலின் ஒரு துணைத்துறை.  
வரலாற்றுக் காலம் முழுவதிலும் பல இயற்கையியலாளர்கள் விலங்கின நடத்தைகள் பற்றி ஆய்வு செய்திருந்தாலும், 1930 ஆம் ஆண்டில், டச்சு உயிரியலாளரான நிக்கோ டின்பெர்ஜென் (Nikolaas Tinbergen), ஆசுத்திரிய உயிரியலாளர் கான்ராட் லாரென்சு (Konrad Lorenz) ஆகியோரது ஆய்வுகளுக்குப் பின்னரே தற்கால நடத்தையியல் துறை தொடங்கியதாகக் கருதப்படுகிறது. இவர்கள் இருவருக்கும் 1973 ஆம் ஆண்டின் மருத்துவத்துக்கான நோபல் பரிசு வழங்கப்பட்டது. நடத்தையியல் கள ஆய்வுகளும், சோதனைக் கூட ஆய்வுகளும் இணைந்த ஒரு ஆய்வுத்துறை ஆகும். இது, நரம்பணுவியல், சூழலியல், கூர்ப்பு ஆகிய துறைகளுடன் வலுவான தொடர்புகளைக் கொண்டது. நடத்தையியலாளர்கள் பொதுவாக நடத்தை சார்ந்த வழிமுறைகள் தொடர்பிலேயே ஆர்வம் காட்டுகின்றனர். இவ்விடயத்தில் அவர்கள், ஒரு குறிப்பிட்ட விலங்கினக் குழுவை மட்டும் கவனத்தில் கொள்ளாமல், ஒன்றுக்கொன்று தொடர்பற்ற பல விலங்கினங்களின் ஒரு குறிப்பிட்ட வகையான நடத்தைகளை மட்டும் (எகா: தன்முனைப்பு நடத்தை) கவனத்தில் கொள்கின்றனர்.
# விலங்கின நடத்தையியல்

## இவற்றையும் காண்க

- மேரி மிட்க்லி
# முத்துக்குமாரக் கவிராயர்

**முத்துக்குமார கவிராசர்** (1780 - 1851) 18ம்-19ம் நூற்றாண்டுகளில் வாழ்ந்த ஈழத்துப் புலவர்.
# முத்துக்குமாரக் கவிராயர்

## வாழ்க்கைக் குறிப்பு

முத்துக்குமாரசேகரர் என்ற இயற்பெயரைக் கொண்ட முத்துக்குமார கவிராயர் அம்பலவாணப்பிள்ளைக்கும் சிங்க விதானையார் மகளுக்கும் மகனாக யாழ்ப்பாணம், உடுவிலில் பிறந்தார். சிறு வயது முதல் தந்தையரிடம் தமிழ் கற்று புலமை எய்தினர் என்பர். இவர் கவிபாடும் வன்மையில் மிகச் சிறந்தவர். இவர் கவிகளைக் கேட்டுணர்த்த கற்றோர் இவரைக் கவிராசர் என்று அழைத்தனர். சுன்னாகம் குமாரசுவாமிப்புலவர் இவருக்கு பௌத்திரர்.
# முத்துக்குமாரக் கவிராயர்

## இவருடைய மாணவர்

பிற்காலத்தில் தமிழ்ப் பண்டிதராய், பண்டைய சங்கத்தமிழ் நூல்களை தேடி எடுத்து அழியா வண்ணம் அச்சிட்டவரும், புதுக்கோட்டை நீதிபதியாய்ப் புகழ்பெற்றவருமான ராவ்பகதூர் சி. வை. தாமோதரம்பிள்ளை அவர்கள் முத்துக்குமாரக் கவிராயரின் மாணவரே. தாமோதரம்பிள்ளை தாம் அச்சிட்ட நூல்களின் பதிப்புரை தோறும் கவிகளால் இவருக்கு குரு வணக்கம் கூறுவார். அவற்றுள் இரு துதிச் செய்யுள்கள் கீழே தரப்பட்டுள்ளன:  
;இலக்கண விளக்க பதிப்புரை  
:"திங்கள் தங்கிய செஞ்சடை முடியினன் றிருத்தாட்
::பங்கயங் கயிலாய நாதனை முனிச் பழிச்சிச்
:சங்க மங்களத் தமிழ்முத்துக் குமாரன்றன் மலர்ப்பா
::தங்கள் வங்கமாத் தமிழ்க் கடலிடைப் படிகுவனே."  
;வீரசோழியப் பதிப்புரை  
:"எழுத்தொடு விழுத்தமிழ் பழுத்தசெந் நாவினன்
::முழுத்தகை யேற்கவை யழுத்தியோன் சுன்னா
:கத்துயர் மரபினோன் முத்துக்கு மார
::வித்தக னடிதலை வைத்துவாழ்த் துவனே."
# முத்துக்குமாரக் கவிராயர்

## சைவசமய மறுமலர்ச்சிக்கு வித்திட்டவர்

இவரும் ஆறுமுக நாவலரும் மற்றும் சங்கரபண்டிதரும் யாழ்ப்பாணத்தில் கிறிஸ்து மதத்தினரின் போலிப் பிரசாரத்துக்கு, மக்களை மயங்கி வருந்தாது தடுத்தனர் என்றும் இவர்களின் கண்டனங்களால் கிறிஸ்து மதக் கொள்கைகள் வலியிழந்து தடுமாறியது என்று பின்வருஞ் செய்யுளில் மதுரை வித்துவான் சபாபதி முதலியார் கூறியுள்ளார்...  
:முத்துக் குமார கவிராசா சேகரன் மொய்யமரிற்
::றத்தித் தட்க்குண்டு நாவலர் தாவச் சவிமடித்து
:சித்தங் கெடவுட றாமொத ரேந்தரன் சிதைந்தபைபிள்
::செத்துக் கிடக்குது பார்சிவ சங்கரன் றெம்முனைக்கே.
# முத்துக்குமாரக் கவிராயர்

## இலக்கியப் பங்களிப்பு

கிறிஸ்து மதத்தினரின் சைவரை மதமாற்றும் நடவடிக்கையை கண்டித்து முதலில் *யேசுமத பரிகாரம்* மற்றும் *ஞானக் கும்மி* என்ற கவித் தொகுப்புகளை வெளியிட்டவர் இவராவர். இவற்றை 1852 ஆம் ஆண்டு ஆறுமுக நாவலர் அச்சிட்டு வெளியிட்டார். இதை எதிர்த்து கிறிஸ்து மதத்தினர் *அஞ்ஞானக் கும்மி* என்ற நூலை வெளியிட்டனர். இதனை கண்டித்துச் சிலம்புநாதபிள்ளை என்பவர் "அஞ்ஞானக் கும்மி மறுப்பு" என ஒரு நூலை இயற்றி வெளியிட்டார்.  
கவிராசர் அவர்களால் பாடப்பட்ட தனிச் செய்யுள்கள் சில ஆயிரம் என்பர், ஆனால் இவற்றுள் ஒன்றும் எழுதி வைக்கப்படவில்லை. இதனால் இவற்றை அறிந்த முதியவர்களிடம் கேட்டு அறிந்த சில செய்யுள்களை சுன்னாகம் குமாரசுவாமிப்புலவர் "முத்தக பஞ்ச விஞ்சதி" என்னும் பெயரில் நூலாக வெளியிட்டார். இதில் உள்ள 25 செய்யுள்களும் தில்லை நடராசக்கடவுள், நல்லூர் முருகன் மற்றும் மாவிட்டபுரம் முருகன் மீது பாடப்பட்டவை ஆகும். மாவிட்டபுர முருகன் தேரில் பவனி வருதலை கண்ணுற்றபோது கூறிய ஆசிரிய விருத்தத்தை கீழே காட்டுதும்:-  
:"மல்லாக மாதகலான் மருகன் சுன் னாகத்தான் மகன்பா வாணர்
::சொல்லாச்சீ ரீவினையான் துன்னாலை யானத்தான் சுரும்ப ரோதிச்
:சில்லாலை இருள்வென்ற குறக்கொடி கா மத்தானைச் சிகண்டி மாவூர்
::வல்லானை மாவிட்ட புரநகரத் திடைப்பவனி வரக்கண் டேனே"  
மேல்கண்ட அரிய செய்யுள் "நாமாந்திரியை" என்னும் பிரகேளிகை மரபில் பாடப்பட்டுள்ளது. பிரகேளிகை என்றால் ஆழமாக ஒரு கருத்தும் வெளிப்படையாக வேறு கருத்தும் உள்ளவாறு அமைக்கப்படும் செய்யுள் வகையாகும். இதில் நாமாந்திரியை என்பது பெயர்களில் ஆழமாக ஒரு கருத்தும் வெளிப்படையாக வேறு கருத்தும் உள்ள செய்யுள் ஆகும். இச்செய்யுளில் ஊர்ப் பெயர்களில் இரு கருத்துகள் உள்ளன.  
சேது புராணக்கதை ஒன்றைக் கொண்டு சகத்திரானீக நாடகம் என்னும் நாடகத்தையும் இவர் பாடியுள்ளார் ஆனால் இது கிடைக்கப்பெறவில்லை.
# ஆனந்த் குமார்

**ஆனந்த் குமார்** (வயது 37), பீகார் மாநிலத்தின் பாட்னாவில் "கணிதத்திற்கான ராமானுஜன் பள்ளி" என்ற பெயரில் ஒரு கல்வித்திட்டத்தை நடத்தி வரும் கணித ஆசிரியர். 2002 முதல் இவர் நடத்தி வரும் **சூப்பர் 30** என்ற திட்டம் மூலம் பீகாரின் மிகவும் ஏழ்மையான, திறமையுள்ள 30 மாணவர்களைத் தேர்ந்தெடுத்து அவர்களை இந்திய தொழில்நுட்ப நிலைய நுழைவுத்தேர்வுக்கு ஆயத்தப்படுத்தி, ஒரு வருடத்திற்கான முழுச்செலவையும் ஏற்று, அதில் பெரும்பாலானவர்களை வெற்றிபெற வழிசெய்து வருகிறார். 2010- ஆம் ஆண்டு வரையில் 212 மாணவர்களை ஐ.ஐ.டீ. நுழைவுத்தேர்வில் வெற்றியடையச் செய்துள்ளார் இவர்.
# ஆனந்த் குமார்

## டைம் பத்திரிக்கையின் ஆசியாவில் சிறந்தவை

13 மே 2010, டைம் பத்திரிக்கை இதழில், ஆசியாவில் **மனதிற்குப் பிடித்தவற்றில் சிறந்தவை** என்ற பிரிவில் ஆனந்து குமாரின் சூப்பர் 30 திட்டம் சிறப்பிக்கப் பட்டுள்ளது.